Dillíjske metro

Dillíjske metro je systém hromadnej rýchlej dopravy (Mass Rapid Transit, MRT) slúžiaci Dillí a jeho satelitným mestám Ghaziabad, Faridabad, Gurugram, Noida a Bahadurgarh v regióne národného hlavného mesta Indie. Sieť pozostáva z 12 farebne odlíšených liniek obsluhujúcich 286 staníc s celkovou dĺžkou 391 kilometrov. Je to najväčší a najrušnejší systém mestskej verejnej dopravy v Indii a druhý najstarší po metre v Kalkate. Systém má kombináciu podzemných, úrovňových a vyvýšených staníc, ktoré využívajú širokorozchodný aj štandardný rozchod. Metro v Dillí prevádzkuje viac ako 2 700 jázd denne, ktoré začínajú okolo 05:30 a končia o 23:30.
História.
Počiatočná výstavba.
Fyzické stavebné práce na metre v Dillí sa začali 1. októbra 1998. Po predchádzajúcich problémoch, ktoré zažilo kalkatské metro, ktoré sa značne oneskorilo a 12-krát prekročilo rozpočet v dôsledku „politického zasahovania, technických problémov a byrokratických prieťahov“, vznikla DMRC (Delhi Metro Rail Corporation), špeciálna organizácia, ktorá má veľkú autonómiu a právomoci na realizáciu tohoto projektu, zahŕňajúceho mnoho technických zložitostí, v ťažkom mestskom prostredí a vo veľmi obmedzenom časovom rámci. DMRC dostalo plnú právomoc najímať ľudí, rozhodovať o výberových konaniach a kontrolovať fondy. DMRC potom najalo hongkonské MTRC ako technického konzultanta pre prevázdku rýchlej verejnej dopravy a stavebné techniky. Výsledkom bolo, že výstavba prebiehala hladko, s výnimkou jedného veľkého nesúhlasu v roku 2000, kedy ministerstvo železníc prinútilo systém používať 1 676 mm široký rozchod napriek tomu, že DMRC preferovalo štandardný rozchod.
Fáza I.
Spolu 64,75 kilometrov dlhá sieť s 59 stanicami a 3 trasami (počiatočné časti červenej, žltej a modrej linky) bola vybudovaná v rámci hraníc štátu Dillí. Stanice sa postupne začali otvárať od 25. decembra 2002 do 11. novembra 2006.
Fáza II.
Celkovo bola vybudovaná 123,3 km dlhá sieť s 86 stanicami a nasledujúcimi 10 novými trasami a predĺženiami, z ktorých 7 trás je predlžovacími výbežkami siete I. fázy a tri trasy nadväzujú na ďalšie mestá (žltá linka do Gurgaonu, modrá linka do Noidy a modrá linka do Ghaziabadu) regiónu hlavného mesta štátu, mimo fyzických hraníc štátu Dillí, do štátov Harijána a Uttarpradéš. Prubudli aj tri nové farebne odlíšené linky. Fáza II bola postupne uvádzaná do prevádzky od 4. júna 2008 do 27. augusta 2011. Ku koncu I. a II. fázy bola celková dĺžka siete 188,05 km so 145 stanicami. 
Fáza III.
Fáza I (červená, žltá a modrá linka) a fáza II (zelená, fialová linka a linka Airport Express) sa zamerali na pridanie nových radiálnych liniek na rozšírenie siete. Aby sa ďalej znížilo preťaženie a zlepšila sa konektivita, fáza III zahŕňala 8 rozšírení existujúcich liniek, ako aj vybudovanie dvoch nových kruhových liniek (ružovej a purpurovej linky) a sivej linky. Táto fáza má 28 podzemných staníc metra, 3 nové linky a 7 predĺžení v celkovej dĺžke 160,07 km, s nákladmi 410,79 miliárd indických rupii (4,5 miliárd €). Tri nové linky III. fázy sú ružová linka vo vnútornom okruhu (linka 7), purpurová linka vo vonkajšom okruhu (linka 8) a sivá linka spájajúca Dwarku a Najafgarh (linka 9).
Sieť.
Metro v Dillí sa buduje po fázach. Fáza I pozostávala z 59 staníc a 64,75 km trasy, z ktorej je zhruba 13 kilometrov pod zemou a 52 kilometrov povrchových alebo vyvýšených. Inaugurácia Modrej linky v koridore cesty Dwarka – Barakhamba Road znamenala ukončenie I. fázy v októbri 2006. Fáza II siete pozostáva z 123,3 km trasy a 86 staníc, a je úplne dokončená, pričom prvý úsek bol otvorený v júni 2008 a posledný v auguste 2011. Fáza III, pozostávajúca zo 109 staníc, 3 nových liniek a 7 predĺžení, čo spolu predstavuje 160,07 km, s nákladmi 410,79 miliárd indických rupii (4,5 miliárd €), bola z väčšej časti dokončená 5. apríla 2019, s výnimkou malého úseku ružovej linky (Pink Line) medzi stanicami Mayur Vihar Pocket 1 a Trilokpuri Sanjay Lake, ako aj predĺženia sivej linky (Silver Line) z Najafgarhu po autobusovú zastávku Dhansa ktoré boli otvorené 6. augusta 2021 a 18. septembra 2021. O trasách projektu fázy IV so 6 linkami a 103,93 km bolo rozhodnuté v júli 2015. Z toho 61,679 kilometrov trate cez 3 linky (prioritné koridory) so 45 stanicami bolo schválených na výstavbu indickou vládou 7. marca 2019. Dĺžka Silver Line bola zväčšená v októbri 2020, čím sa táto časť stala 65,1 km dlhou. Jej dokončenie sa plánuje do roku 2025.
Rozvoj.
Fáza IV.
Vedenie trás fázy IV s dĺžkou 103 km a 6 linkami dokončila vláda Dillí v decembri 2018. V marci 2019 boli od indickej vlády schválené 3 prioritné koridory. Stavebné práce na týchto 3 prioritných koridoroch v dĺžke 65,1 km začali 30. decembra 2019 s predpokladaným dátumom dokončenia v roku 2025. Na konci IV. fázy preto celková dĺžka metra v Dillí presiahne 450 km, čo nezahŕňa iné nezávisle prevádzkované systémy v regióne národného hlavného mesta, ako napríklad 29,7 km dlhá Aqua line metra v Noide a 11,7 km z metra v Gurugrame, ktoré sa spájajú s metrom Dillí. Metro v Dillí sa tak môže stať 7. najdlhším systémom metra podľa dĺžky trás po šanghajskom metre, pekinskom metre, metre v Kantone, metre v Shenzhene, metre v Chengdu a metre v Hangzhou.
Navrhovaná fáza V.
Bývalý výkonný riaditeľ DMRC E. Sreedharan uviedol, že v čase, keď bude dokončená fáza IV, bude mesto potrebovať fázu V, aby sa vyrovnalo s rastúcou populáciou a dopravnými potrebami. Plánovacie práce pre fázu V sa nezačali.
Prevádzka.
Počet cestujúcich.
Dillíjske metro malo nepretržitý nárast počtu cestujúcich od svojho založenia až do fiškálneho roka 2016–17. Keď boli služby metra zavedené v roku 2002, priemerný počet cestujúcich bol 80 000 cestujúcich denne. Vo fiškálnom roku 2016–17 sa priemerný denný počet cestujúcich zvýšil na 2,8 milióna. Počet jazdcov v rokoch 2017 – 2018 klesol a v rokoch 2018 – 2019 sa mierne zvýšil po zvýšení cestovného. Najvyšší počet pasažierov za jeden deň bol dosiahnutý 30. júla 2019 s 5,16 miliónmi cestami po sieti. Vo fiškálnom roku 2019 – 2020 bol priemerný denný počet cestujúcich 2,78 milióna.